ศก.บิดเบี้ยวดอกเบี้ยสั้นสูงกว่ายาว
คลังส่งซิกระบบเศรษฐกิจบิดเบี้ยว ส่งผลให้ดอกเบี้ยระยะสั้นสูงกว่าระยะยาว
10 ส.ค. 2554

คลังส่งซิกระบบเศรษฐกิจบิดเบี้ยว ส่งผลให้ดอกเบี้ยระยะสั้นสูงกว่าระยะยาว
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า ขณะนี้เริ่มมีสัญญาณทางเทคนิคที่บิดเบี้ยวบางอย่างของระบบเศรษฐกิจ จึงทำให้อัตราดอกเบี้ยระยะสั้นสูงกว่าดอกเบี้ยระยะยาว ผลที่ตามมาคือทำให้เกิดการโยกเงินลงทุนจากตราสารหนี้ระยะยาวไประยะสั้นมากขึ้น โดยที่สภาพคล่องในระบบไม่มีปัญหา และธนาคารแห่งประเทศไทย (ธปท.) ก็ต้องมีการออกตราสารระยะสั้นเพื่อบริหารจัดการตลาดเงินมากขึ้น 
ผู้อำนวยการ สบน. กล่าวอีกว่า ขณะนี้ต่างชาติเข้ามาลงทุนระยะสั้นมากขึ้น เพราะดอกเบี้ยระยะสั้นแพงกว่าดอกเบี้ยระยะยาว ซึ่งมักจะเกิดขึ้นจากระบบเศรษฐกิจไม่ปกติ แต่ระบบเศรษฐกิจปกติดอกเบี้ยระยะยาวต้องสูงขึ้นระยะสั้น แต่ตอนนี้ดอกเบี้ยระยะสั้นขึ้นเร็วมากจนแซงดอกเบี้ยระยะยาวที่นิ่งๆ ซึ่งอาจจะเกิดปัญหาทำให้เงินไหลไปลงทุนระยะสั้นมากขึ้น
นายจักรกฤศฏิ์ กล่าวว่า การที่ ธปท.ต้องการดูแลเสถียรภาพเศรษฐกิจ ด้วยการปรับขึ้นดอกเบี้ยระยะสั้นอย่างต่อเนื่องเพื่อควบคุมเงินเฟ้อ ก็ต้องมีการประเมินผลดีผลเสียที่เกิดขึ้นให้ชัดเจน เพราะการที่ดอกเบี้ยเพิ่มขึ้นก็จะเป็นการสร้างภาระต้นทุนที่สูงขึ้นของผู้ประกอบการและประชาชนระดับล่าง 
“การใช้ดอกเบี้ยควบคุมเงินเฟ้อได้ผลจริงหรือ เพราะ 40% ของเงินเฟ้อมาจากแรงกดดันของราคาอาหาร ที่เหลือมาจากน้ำมัน หากขึ้น ดอกเบี้ยมาคุมเงินเฟ้อ ต้นทุนสูงขึ้น แต่ราคาอาหารและพลังงานไม่ได้ลดลง ประชาชนจึงเป็นผู้รับภาระทั้งขึ้นทั้งล่อง” นายจักรกฤศฏิ์ กล่าว